**Mika Tapani Vasara** (s. 22. lokakuuta 1983 Pieksämäki) on suomalainen entinen kuulantyöntäjä, joka edustaa Pieksämäen Veikot -98:aa. Vasaraa valmensi hänen isänsä Markku Vasara.

Vasaran nuorten arvokilpailusaavutuksiin kuuluu 19-vuotiaiden MM-pronssi vuodelta 2002 ja 22-vuotiaiden EM-pronssi vuodelta 2005. Ensimmäiset SM-mitalinsa Vasara saavutti vuonna 2006, jolloin hän voitti hallissa pronssia ja Kalevan kisoissa hopeaa. Vasara työnsi 20 metriä ensimmäisen kerran Leppävirralla 4.6.2006 ja hän oli 20. jäsen 20 metrin kerhoon. Hänen nykyinen ennätyksensä on 20,21 metriä. Vasara osallistui myös Göteborgin EM-kilpailuihin 2006, mutta karsiutui finaalista. 

Kesällä 2007 Vasara edusti Suomea yleisurheilun Euroopan cupissa, jossa hän sijoittui toiseksi. Kalevan kisoissa 2007 hän saavutti hopeaa. Samana vuonna Vasara kilpaili Osakan yleisurheilun maailmanmestaruuskilpailuissa karsiutuen finaalista tuloksella 19,55 metriä. Vuoden päätteeksi Pieksämäen nuorkauppakamari valitsi Vasaran vuoden pieksämäkeläiseksi 2007.

Vuonna 2008 Vasaran kausi alkoi lupaavasti, kun hallikaudella irtosi SM-hopeaa. Varsinainen kausi meni kuitenkin täysin pilalle, sillä Vasara ei osallistunut Kalevan kisoihin, eikä hän saanut ylitettyä edes Pekingin olympialaisten B-rajaa, minkä vuoksi hän ei selviytynyt kisoihin. Helmikuun 2009 SM-hallikisoissa Vasara voitti ensimmäisen aikuisten sarjan SM-kultamitalinsa tuloksella 18,49 metriä. Kesällä 2009 Vasaralla oli kuitenkin ongelmia kyynärpään kanssa, eikä hän kilpaillut kesän aikana kertaakaan. Omien sanojensa mukaan hän mietti jopa uransa lopettamista käden tilanteen takia.

Urheilun ohella Vasara opiskelee Savonia-ammattikorkeakoulussa liiketalouden tradenomiksi. Hän asuu Virossa vaimonsa Terje Vasaran ja lapsiensa kanssa.

Saavutuksia
-----------

* 19-vuotiaiden MM-pronssia 2002
* 22-vuotiaiden EM-pronssia 2005
* Kalevan kisat
	+ SM-hopeaa 2007 (tuloksella 19,79 m)
	+ SM-pronssia 2006 (tuloksella 19,14 m)
* Halli-SM
	+ SM-kultaa 2009 (tuloksella 18,49 m)
	+ SM-hopeaa 2008 (tuloksella 19,21 m)
	+ SM-pronssia 2006 (tuloksella 19,46 m)
* Yleisurheilun Euroopan Cupissa toinen 2007

Lähteet
-------

* Mika Vasaran kotisivu
* Mika Vasara Tilastopaja (vaatii kirjautumisen, maksullinen palvelu).

### Viitteet

1. ↑  Kainulainen, Jaana: Tasaisuuden keskeltä voisi "pöllähtää" hyvä tulos.  *Savon Sanomat*, 24.8.2007, 100. vsk, s. B20.
2. ↑  Tilastopajassa väärä sijoitus. Katso viralliset tulokset
3. 1 2  Henkilökuva *mikavasara.com*. Mikavasara.com. Viitattu 24.8.2007.
4. ↑  Pusa, Ari: Kuulamiehet pettivät ja pettyivät. *Helsingin Sanomat*.  25.8.2007. Viitattu 25.8.2007.
5. ↑  Kuulamiehet pettyivät karsinnassa (Archive.org:n tallenne sivusta)  25.08.2007. YLE Urheilu. Viitattu 28.9.2008.
6. ↑  Ripaoja, Martti: Palkittu kuulatykki tähtää Pekingiin..  *Savon Sanomat*, 3.12.2007, 100. vsk, nro 331, s. B32.
7. ↑  Suomen mestaruus tuloksella 18,49m! *mikavasara.com*.  22.2.2009. Mikavasara.com. Viitattu 6.9.2009.
8. ↑  Hiljaiseloa *mikavasara.com*.  15.07.2009. Mikavasara.com. Viitattu 6.9.2009.
9. ↑  Selvyyttä asiaan *mikavasara.com*.  15.07.2009. Mikavasara.com. Viitattu 6.9.2009.
10. ↑  Vasaran kuula ei lennä.  *Savon Sanomat*, 31.7.2009, s. 22.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |